GCAP ขาย “สบายมันนี่” นำเงินใช้หนี้
บอร์ด GCAP ไฟเขียวขายกิจการ "สบายมันนี่" ให้ “ณัฏฐ์ ธนชัชยันต์กิจ” รับเงิน 9 ลบ. นำเงินใช้หนี้
บอร์ด GCAP ไฟเขียวขายกิจการ "สบายมันนี่" ให้ “ณัฏฐ์ ธนชัชยันต์กิจ” รับเงิน 9 ลบ. นำเงินใช้หนี้
29 ธ.ค. 2564

บริษัท จี แคปปิตอล จำกัด (มหาชน) หรือ GCAP เปิดเผยว่า ตามที่ที่ประชุมคณะกรรมการบริษัท ครั้งที่ 10/2564 มีมติอนุมัติให้ขายหุ้น บริษัท สบายใจมันนี่ จำกัด ซึ่งเป็นบริษัทย่อยที่ GCAP ถือหุ้น 100% ทั้งจำนวน 10,000,000 หุ้น มูลค่าที่ตราไว้ หุ้นละ 5 บาท รวมเป็นทุนจดทะเบียนทั้งสิ้น 50,000,000 บาท
ทั้งนี้ จากรายงานความเห็นของ บริษัท เอส 14 แอดไวเซอรี่ จำกัด ผู้ประเมินราคาอิสระ ที่ได้ประเมินมูลค่ากิจการของ บริษัท สบายใจมันนี่ จำกัด จากงบการเงินระหว่างกาล สำหรับงวด 6 เดือน สิ้นสุดวันที่ 30 มิ.ย.64 ซึ่งมีผลขาดทุนสะสมเกินทุน โดยใช้วิธีปรับปรุงมูลค่าทางบัญชี (Adjusted book value approach) ในการประเมินมูลค่ารายงานว่า สบายใจมันนี่ ไม่มีมูลค่ากิจการคงเหลือ
ในวันที่ 28 ธ.ค.64 ทางฝ่ายจัดการได้ขายหุ้น สบายใจมันนี่ ทั้งจำนวนให้กับนายณัฏฐ์ ธนชัชยันต์กิจ ในราคา 9 ล้านบาท โดยชำระเงินจำนวน 5,000,000 บาทในวันทำสัญญา และส่วนที่เหลือ 4,000,000 บาท จะชำระให้ในวันสิ้นเดือนของทุกเดือน เดือนละ 1,000,000 บาท โดยชำระเป็นเช็คลงวันที่ล่วงหน้า จำนวน 4 ฉบับ ฉบับละ 1,000,000 บาท ลงวันที่ 31 มี.ค.65, 30 เม.ย.65, 31 พ.ค.65 และ 30 มิ.ย.65
โดยภายหลังจากการจำหน่ายหุ้นดังกล่าว บริษัทจะได้รับกระแสเงินสดเพื่อนำไปจ่ายชำระหนี้สินทั้งหมดของบริษัท สบายใจมันนี่ จำกัด และไม่ต้องรับภาระหนี้สิน หรือผลขาดทุนที่จะเกิดขึ้นในภายภาคหน้า
ทั้งนี้ สบายใจมันนี่ ประกอบธุรกิจการเงินที่ไม่ใช่สถาบันการเงิน โดยการให้กู้ยืม ให้สินเชื่อส่วนบุคคลภายใต้การกำกับ และสินเชื่อนาโนไฟแนนซ์ (ได้รับใบอนุญาตการประกอบธุรกิจสินเชื่อส่วนบุคคลภายใต้การกำกับและสินเชื่อนาโนไฟแนนซ์ จากธนาคารแห่งประเทศไทย)